Imtella' Settembru 18, 2021 Rapport: Francesca Attard ADPD qalet li l-politika fit-trasport hija nieqsa minn viżjoni fit-tul dwar l-ambjent u tħares b'mod artifiċjali lejn l-effetti fuq il-klima. F'konferenza tal-aħbarijiet f'Ħ'Attard, is-Segretarju Ġenerali tal-partit Ralph Cassar argumenta li fl-istess nifs li l-gvern jgħid li se jipproteġi lill-bdiewa u jżid l-ispazji miftuħa fl-ibliet u fl-irħula, qed jieħu l-art agrikola u jżid ir-ritmu ta' żvilupp bla rażan. Waqt li stqarr li hu tajjeb li l-pajjiż jiddiskuti l-introduzzjoni ta' vetturi elettriċi, iċ-Chairperson ta' ADPD Carmel Cacopardo, qal li dan waħdu mhux biżżejjed, għax l-ewwel jeħtieġ li jonqsu l-għadd ta' vetturi mit-toroq. Il-Perit Cacopardo qal li s-soluzzjoni għall-konġestjoni tat-traffiku mhix t-twessiegħ tat-toroq jew proġetti kbar fl-infastruttrura. Semma bħala eżempju c-Central Link u qal li diġà hu ċar li dan qed jiġbed aktar traffiku u karozzi lejn Ħ'Attard u fit-toroq dojoq fil-qalba ta' din il-lokalità ma nbidel xejn. Il-Perit Cacopardo kkritika l-fatt li l-politika dwar it-trasport tinjora dak li qed jikkawża l-konġestjoni tat-traffiku u minflok tiffoka biss fuq l-effetti. Qal li b'dan il-mod is-soluzzjonijiet li jidhru li nstabu se jkunu ta' natura temporanja. Hu ressaq 'il quddiem diversi proposti fosthom biex jingħata prijorità lit-trasport pubbliku, konnessjonijiet siguri għar-roti u l-iscooters, u reviżjoni tal-pjani lokali biex ma jibqax jiżdied it-traffiku kkawżat mill-iżvilupp sfrenat.